Titanoboa

Titanoboa je najväčší doteraz známy had v dejinách planéty. Žil v období paleocénu (asi pred 58 až 60 miliónmi rokov) a po vymiznutí dinosaurov sa stal najväčším suchozemským lovcom. Jeho jediný druh je Titanoboa cerrejonensis.

Veľkosť 
Vedci na základe obrovských stavcov, odhadli maximálnu dĺžku tohto obrieho hada na 12 až 15 metrov, s hmotnosťou okolo 1135 kilogramov, pričom jeho chrbát čnel do výšky až jedného metra.

Porovnanie s dnešnými hadmi 
Osem najväčších príslušníkov rodu Titanoboa (z celkového počtu 28), meria na dĺžku 12 až 15 metrov. Pre porovnanie - najväčšie dnešné hady sú Pytón mriežkovaný, s dĺžkou maximálne 9,8 metra a Anakonda tmavá, s dĺžkou 5 metrov (Anakonda je navyše považovaná za najťažšieho hada planéty). Na druhej strane, najmenší žijúci had, Leptotyphlops carlae, meria na dĺžku len 10 centimetrov.

Nález 

V roku 2009 boli v uhoľných sedimentoch v Kolumbii, nájdené fosílie 28 príslušníkov tohto rodu. Nájdené boli počas paleontologickej expedície, tímom medzinárodných vedcov, vedeným paleontológom stavovcov, Jonathanom Blochom a paleobotanikom Carlosom Jaramillom zo Smithsonovského ústavu pre tropický výskum v Paname.

Klíma 
Podľa vedcov bola klíma prostredia, v ktorom žil tento studenokrvný obrí had teplá, pričom priemerná teplota dosahovala hodnotu 30 stupňov Celzia. Takáto teplá klíma na Zemi v čase života tohto obra, dovoľovala studenokrvným hadom dosiahnuť oveľa väčších rozmerov ako dnešné hady.

Robotická Titanoboa 
V roku 2011, Charlie Brinson a jeho tím vytvorili 35 stôp (10,5 m) dlhú elektromechanickú, robotickú „reinkarnáciu“ tohto hada, použitím 20 vysokopevných alumíniových stavcov a 40 hydraulických cylinderov. Jeho dĺžka sa plánuje rozšíriť až na 50 stôp(15,25 m).

Referencie

Externé odkazy 
 

Veľhadovité
Prehistorické plazy